
Αγαπητέ / ή  κ. Δήμαρχε,

Σας συγχαίρουμε θερμά, τόσο εκ μέρους της ΚΕΔΚΕ και του ΙΤΑ, όσο και προσωπικά, για την εκλογή σας στο αξίωμα του Δημάρχου και σας ευχόμαστε καλή δύναμη και δημιουργικό έργο. 

Σε συνέχεια του «Προγράμματος Ενημερωτικών Συναντήσεων των Δημάρχων και Προέδρων Κοινοτήτων όλης της χώρας», που πραγματοποιήθηκε στο διάστημα Νοεμβρίου-Δεκεμβρίου 2002 και αξιοποιώντας την πολύτιμη εμπειρία που αποκομίσαμε, η  Κεντρική Ένωση Δήμων και Κοινοτήτων Ελλάδας και το Ινστιτούτο Τοπικής Αυτοδιοίκησης, σε συνεργασία με την ΕΕΤΑΑ και την ΠΕΤΑ  αποφάσισαν να προχωρήσουν στη διοργάνωση «Επιμορφωτικού Προγράμματος Αιρετών»  για τους Δημάρχους και τους Προέδρους Κοινοτήτων, που αναδείχθηκαν στις εκλογές του Οκτωβρίου.

Στόχος αυτού του προγράμματος είναι η έγκυρη πληροφόρηση για το ρόλο και τις δυνατότητες που έχει σήμερα η Τοπική Αυτοδιοίκηση. Πιστεύουμε ότι αυτή η πρωτοβουλία θα αποβεί χρήσιμη.

Στο πλαίσιο αυτού του επιμορφωτικού προγράμματος, θα  διοργανωθούν πέντε (5) περιφερειακές συναντήσεις, κατά τη διάρκεια των οποίων ειδικοί επιστήμονες θα παρουσιάσουν ζητήματα που απασχολούν την Τοπική Αυτοδιοίκηση. 

Η πρώτη περιφερειακή συνάντηση θα πραγματοποιηθεί στο Καρπενήσι στις 24, 25 και 26 Νοεμβρίου 2006 και οι επόμενες θα καλύψουν γεωγραφικά όλη τη χώρα.

Τα θέματα που θα παρουσιασθούν στο πλαίσιο του προγράμματος αυτού - θα σας γνωστοποιηθεί έγκαιρα αναλυτικό πρόγραμμα - έρχονται να καλύψουν την ανάγκη ενός ουσιαστικού διαλόγου που συνδέεται με:

. / .

- 2 -

· την ουσιαστική αναβάθμιση του ρόλου της Τοπικής Αυτοδιοίκησης στα πλαίσια  της επικείμενης συνταγματικής αναθεώρησης
· τις πρόσφατες διοικητικές μεταρρυθμίσεις που εισήγαγε ο νέος Δ.Κ.Κ.

· το Δ’ Κοινοτικό Πλαίσιο Στήριξης και τις δυνατότητες που προσφέρονται

· τη διαρκώς αυξανόμενη απαίτηση για το συνολικό εκσυγχρονισμό  του Δήμου 

· την ιδιαίτερη πολιτική ευθύνη που επωμίζεται σήμερα η Τοπική Αυτοδιοίκηση λόγω των μεταβολών που συντελούνται αλλά και

· την ανάγκη ουσιαστικής πληροφόρησης των νέων αιρετών για τις σύνθετες απαιτήσεις του θεσμού που καλούνται να υπηρετήσουν  

Πεποίθησή μας είναι ότι η συμμετοχή όλων μας θα συμβάλλει στο καλύτερο αποτέλεσμα και στην ουσιαστική πρόοδο του θεσμού που όλοι υπηρετούμε.

Με εκτίμηση και φιλικούς χαιρετισμούς 

  Καθ. Δημήτρης Θ. Τσάτσος                                            Πάρις Κουκουλόπουλος

